Outisme: Dié kinders is God se instrumente | Netwerk24
Deur Antoinette Schoeman, Riebeeckstad 15 April 2019 00:01
Baie word geskryf oor kanker, diabetes en MIV-pasiënte, maar outisme word afgeskeep. Dis 'n geestestoestand wat die kind laat onttrek van die buitewêreld. Hulle is unieke, uitgesoekte kinders wat God gebruik as instrumente.
My tuisteskepper het 'n outistiese seuntjie. Wat 'n pragtige seuntjie en wat 'n kosbare ma is sy nie. Dié merkwaardige vrou met 'n hart van goud is een van God se empatie-engele op aarde.
Soggens eet ons saam – ek, Engeliena en klein Thabo. Hy bid vir ons – "Seën ons Vader as ons eet, dink aan die wat minder het, wil in hul behoeftes let, in Jesus naam Amen". Dan sing ons: "Jesus loves me, yes I know . . ."
Hy is 'n sonstraal in baie lewens. Elke dag sien ek dat hy vooruitgaan – God het sy ma geseën met soveel geduld, liefde en hoop. Dis al wat hy vra. Net tien minute van my tyd om vir hom 'n verhaaltjie te vertel van Jesus se kindertjies soos hy. Hy neem elke woord in – dan vertel hy vir my 'n storie op sy manier.
Thabo, jy is 'n inspirerende, Godgegewe instrument in my lewe – jy het my geleer met nederigheid vermag jy veel meer. Hy het my geleer die klein dingetjies in die lewe maak saak. Geld en wêreldsgoed het min waarde teenoor liefde vir ander.